আর রাস
রাস (আর রাস বা আল-রাস নামেও লেখা হয়; আরবি: الرس) হল সৌদি আরবের একটি শহর যা আল কাসিম প্রদেশে অবস্থিত। এটি রাজধানী বুরাইদার দক্ষিণ-পশ্চিমে এবং জাতীয় রাজধানী রিয়াদের উত্তরে অবস্থিত। আয়তনে আল-কাসিম প্রদেশের সর্ববৃহৎ এবং জনসংখ্যার দিক থেকে তৃতীয় বৃহত্তম শহর হল রাস। আরবিতে রাসের অর্থ "পুরাতন কূপ" এবং  ইসলামী নবী মুহাম্মদের একজন সাহাবি (সঙ্গী) কবি হাসান বিন সাবিতের একটি কবিতায় এর উল্লেখ পাওয়া যায়। আল আসসাফ পরিবার শহরটি শাসন করে। এখানে ১৯টি সরকারি উপ-গভর্নরেট রয়েছে এবং এটি প্রায় দুইশত গ্রাম এবং বেদুইন বসতি দ্বারা বেষ্টিত, প্রধানত এর দক্ষিণ ও পশ্চিম পাশে। আল-রাস একটি ঐতিহাসিক শহর যা আরব উপদ্বীপের আরব উপজাতিদের এবং বিশেষ করে কাসিমের নাজদের বেশিরভাগের জন্য একটি সম্পদ ছিল। এখানে বনি আসাদের উপজাতিরা বসবাস করতো, পরবর্তীতে যাদের স্থান অন্যান্য উপজাতিরা নেয়। আসাদ গোত্রের পর আল-রাসে প্রথম বসতি স্থাপন করে বনু তামিম গোত্র, যারা আশিকার থেকে এখানে আসে। তাদেরকে অনুসরণ করে বনু লাম এবং তাদের অধিকাংশ উপজাতি, আল কাথির, আল মুঘায়রা পরিবারসহ ধাফির ও আল ফাদুল উপজাতিও এখানে চলে আসে।